DEĊIŻJONI TAL-KUMMISSJONI
tas-16 ta' Marzu 2006
li tapprova l-istħarriġ ta' l-Istati Membri għall-influwenza tat-tjur fit-tjur ta' l-irziezet u t-tjur selvaġġi matul l-2006
(innotifikata taħt dokument numru C(2006) 780)
(2006/314/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-kamp veterinarju (1), u b'mod partikolari l-Artikolu 20 tagħha,
Billi:
(1)
Id-Deċiżjoni tal-Kunsill 90/424/KEE tipprevedi kontribuzzjoni finanzjarja tal-Komunità għat-teħid ta' miżuri tekniċi u xjentifiċi meħtieġa għall-iżvilupp tal-leġiżlazzjoni veterinarja Komunitarja u għall-edukazzjoni veterinarja jew it-taħriġ veterinarju.
(2)
Id-Deċiżjoni tal-Kummissjoni 2006/101/KE dwar l-implimentazzjoni tal-programmi ta' stħarriġ li għandhom isiru fl-Istati Membri għall-influwenza tat-tjur fit-tjur ta' l-irziezet u t-tjur selvaġġi fl-2006 (2) tipprevedi l-implimentazzjoni fil-perjodu minn Frar sa Diċembru 2006 ta' dawn l-istħarriġiet, soġġetti għall-approvazzjoni mill-Kummissjoni ta' dawk il-programmi ta' stħarriġ. Dawk l-istħarriġiet għandhom jinvestigaw il-preżenza ta' infezzjonijiet fit-tjur ta' l-irziezet, proċess li jista' jwassal għal reviżjoni tal-leġiżlazzjoni Komunitarja attwali u jikkontribwixxi għall-għarfien ta' xi riskji possibbli għall-annimali u għall-bnedmin mill-annimali selvaġġi.
(3)
Il-programmi ta' stħarriġ li tressqu mill-Istati Membri ġew eżaminati mill-Kummissjoni skond dik id-Deċiżjoni.
(4)
Il-Kummissjoni sabet li l-programmi ta' stħarriġ imressqa mill-Istati Membri huma konformi mad-Deċiżjoni 2006/101/KE. Dawk il-programmi ta' stħarriġ għandhom għalhekk jiġu approvati.
(5)
Fid-dawl ta' l-importanza ta' dawk il-programmi ta' stħarriġ għall-ilħuq ta' l-għanijiet tal-Kummissjoni fil-kamp tas-saħħa ta' l-annimali u dik pubblika, huwa xieraq li tiġi ffissata l-kontribuzzjoni finanzjarja Komunitarja għal 50 % tan-nefqiet li għandhom jagħmlu l-Istati Membri inkwistjoni għall-miżuri li jissemmew f'din id-Deċiżjoni sa limitu massimu għal kull programm ta' stħarriġ.
(6)
Infiq relatat mal-programmi ta' stħarriġ approvati minn din id-Deċiżjoni li ġġarrab mill-1 ta' Frar 2006 għandu jiġu kkunsidrat bħala eliġibbli għall-kofinanzjament mill-Komunità.
(7)
Barra minn hekk, huwa xieraq li jiġu stipulati regoli għar-rappurtar tar-riżultati ta' l-istħarriġiet u għall-eliġibbiltà ta' l-ispejjeż li jinsabu fit-talba finanzjarja għal kontribuzzjoni finanzjarja tal-Komunità fl-ispejjeż imġarrba mill-Istati Membri għall-implimentazzjoni tal-programmi ta' stħarriġ.
(8)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Il-programmi ta' l-Istati Membri għall-influwenza tat-tjur fit-tjur ta' l-irziezet u t-tjur selvaġġi elenkati fl-Anness I huma approvati għall-perjodu stipulat f'dak l-Anness (“il-programmi”).
Artikolu 2
L-Istati Membri għandhom iwettqu stħarriġiet għall-influwenza tat-tjur fit-tjur ta' l-irziezet u t-tjur selvaġġi skond il-programmi.
Artikolu 3
Il-kontribuzzjoni finanzjarja Komunitarja lejn l-ispejjeż ta' l-analizi tal-kampjuni għandha tingħata lil kull Stat Membru bir-rata ta' 50 % ta' l-ispejjeż imġarrba u sa l-ammont massimu tal-kofinanzjament stipulat fl-Anness I.
Dik il-kontribuzzjoni finanzjarja Komunitarja għandha tingħata bil-kundizzjoni li l-Istat Membru jikkonforma ma' dan li ġej:
a)
li jġib fis-seħħ il-liġijiet, ir-regolamenti jew id-dispożizzjonijiet amministrattivi meħtieġa għall-implimentazzjoni tal-programm;
b)
li jissottometti rapport finali lill-Kummissjoni u l-Laboratorju Referenzjarju Komunitarju għall-influwenza tat-tjur kif imsemmi fl-Artikolu 51(1) tad-Direttiva tal-Kunsill 2005/94/KE (3) sa mhux aktar tard mill-31 ta' Marzu 2007, dwar l-esegwiment tekniku tal-programm u r-riżultati miksuba, skond il-mudelli tar-rappurtar stipulati fl-Annessi II sa V ma' din id-Deċiżjoni.
ċ)
li jressaq evidenza xierqa lill-Kummissjoni dwar l-ispejjeż imġarrba għall-analiżi tal-kampjuni matul il-perjodu li għalih ikun approvat il-programm;
d)
li jimplimenta l-programmi b'mod effiċjenti, partikolarment li l-awtorità kompetenti għandha tiżgura li jsir it-teħid ta' kampjuni b'mod xieraq.
Artikolu 4
Il-limiti massimi ta' l-infiq li għandhom jintraddu permezz ta' rimborż lill-Istati Membri għat-testijiet koperti mill-programmi ma jistgħux ikunu ogħla minn dan li ġej:
a)
:
Test ELISA
:
EUR 1 għal kull test;
b)
:
agar gel immune diffusion test
:
EUR 1.2 għal kull test;
ċ)
:
test HI għall-H5/H7
:
EUR 12 għal kull test;
d)
:
test ta' l-iżolament tal-virus
:
EUR 30 għal kull test;
e)
:
Test PCR
:
EUR 15 għal kull test.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar is-16 ta' Marzu 2006.